
Συνεδρίαση του ΤΕΣΟΠΠ Δήμου Διρφύων  -Μεσσαπίων για την αντιμετώπιση κινδύνων από πλημμύρες και χιονοπτώσεις

Συνεδρίαση του Τοπικού Επιχειρησιακού Συντονιστικού Οργάνου Πολιτικής Προστασίας (Τ.Ε.Σ.Ο.Π.Π.) του Δήμου Διρφύων-Μεσσαπίων πραγματοποιήθηκε σήμερα (25-09-2026) στην αίθουσα του Δημοτικού Συμβουλίου, με αντικείμενο τον συντονισμό και την επιχειρησιακή ετοιμότητα των αρμόδιων υπηρεσιών και φορέων για την αντιμετώπιση κινδύνων από πλημμυρικά φαινόμενα και χιονοπτώσεις ενόψει της χειμερινής περιόδου.

Κατά τη διάρκεια της συνεδρίασης παρουσιάστηκαν τα μέτρα πρόληψης και έγκαιρης αντιμετώπισης που έχουν σχεδιαστεί από τον Δήμο, ενώ οι συμμετέχοντες φορείς ενημέρωσαν για τον βαθμό προετοιμασίας και ετοιμότητάς τους, με έμφαση στον συντονισμό των ενεργειών, την άμεση κινητοποίηση του μηχανισμού Πολιτικής Προστασίας και την προστασία των πολιτών και των υποδομών.

Ο Δήμαρχος Διρφύων-Μεσσαπίων, κος ΣΠΥΡΟΠΟΥΛΟΣ Αντώνιος, υπογράμμισε τη σημασία της πρόληψης, της έγκαιρης προετοιμασίας και της συνεργασίας όλων των εμπλεκόμενων φορέων, επισημαίνοντας ότι ο Δήμος βρίσκεται σε ετοιμότητα για την αντιμετώπιση των φαινομένων που ενδέχεται να εκδηλωθούν κατά τη χειμερινή περίοδο.

Παράλληλα, ο Δήμαρχος εξέφρασε τις θερμές του ευχαριστίες προς όλες τις υπηρεσίες, τους φορείς, τις εθελοντικές ομάδες και τους πολίτες που συνέβαλαν στην αποτελεσματική λειτουργία του μηχανισμού Πολιτικής Προστασίας καθ’ όλη τη διάρκεια της αντιπυρικής περιόδου. Η συνεργασία, η άμεση ανταπόκριση και η αυξημένη ετοιμότητα όλων αποτέλεσαν σημαντικούς παράγοντες για την πρόληψη και αντιμετώπιση των πυρκαγιών και την προστασία της ανθρώπινης ζωής, του φυσικού περιβάλλοντος και των περιουσιών.

Στη συνεδρίαση συμμετείχαν εκπρόσωποι όλων των αρμόδιων υπηρεσιών και φορέων Πολιτικής Προστασίας και συγκεκριμένα ο Διοικητής της Πυροσβεστικής Υπηρεσίας Χαλκίδας, Πύραρχος κος ΚΥΡΙΛΛΙΔΗΣ Κίμωνας, ο Διοικητής του Αστυνομικού Τμήματος Διρφύων Μεσσαπίων, Αστυνόμος Α’ κος ΡΟΥΜΕΛΙΩΤΗΣ Χαράλαμπος, ο Διοικητής της 20ης ΕΜΟΔΕ, Αντιπύραρχος κος ΚΛΩΤΣΟΤΥΡΑΣ Βασίλειος, ο Δασάρχης Χαλκίδας, κος ΑΚΡΙΩΤΗΣ Αντώνιος, ο Αντιπεριφερειάρχης Πολιτικής Προστασίας Στερεάς Ελλάδας, κος ΠΝΕΥΜΑΤΙΚΟΣ Κωνσταντίνος, ο Προϊστάμενος του Εθελοντικού Πυροσβεστικού Κλιμακίου Ψαχνών, Πυρονόμος κος ΡΑΠΤΑΚΗΣ Σπυρίδων, Εκπρόσωποι των Εθελοντικών Σωματείων ΣΕΔΔΔ Ψαχνών και ΣΕΑΚ Πολιτικών Νεροτριβιάς, Αντιδήμαρχοι του Δήμου Διρφύων Μεσσαπίων και Πρόεδροι των Τοπικών Κοινοτήτων καθώς και ο Ειδικός Σύμβουλος του Δημάρχου Διρφύων Μεσσαπίων αρμόδιος για θέματα Πολιτικής Προστασίας, κος ΤΣΩΚΟΣ Χαράλαμπος. 

Η συνεδρίαση ολοκληρώθηκε με την κοινή διαπίστωση της ανάγκης διαρκούς συνεργασίας και συντονισμού, ώστε ο μηχανισμός Πολιτικής Προστασίας να παραμένει σε πλήρη ετοιμότητα για την άμεση και αποτελεσματική αντιμετώπιση κάθε έκτακτου περιστατικού.

Ψαχνά, 25 Σεπτεμβρίου 2026

Από το Γραφείο Δημάρχου

